Jerome Hipolito

Si Jerome Mendoza Hipolito (namundag sa Calabanga, Camarines Sur) sarong kagubay na Bikolanong parasurat nin mga rawitdawit, saysay, asin osipon sa mga tataramon Bikol, Filipino asin Ingles. Kan  2008, ginawadan sa Premio Tomas Arejola para sa Literaturang Bikolnon nin ikaduwang premyo an saiyang Pagbunag nin Paroy asin iba pan rawitdawit. Taon 2019, si Hipolito saro sa nagkamit kan Premyo Valledor. 

Siya sarong paratukdô sa kolehiyo sa Central Bicol State University of Agriculture (CBSUA) sa Calabanga, Camarines Sur. Pinapadalagan niya an CBSUA Writers Workshop asin an Bay Area Writers Workshop na ginigibo sa parehong banwaan.

Publikasyon
Sarô si Hipolito sa mga tagapakarhay kan An Tambobong nin Literaturang Bikolnon na ipinagpublikar kan BikolianA asin Sumaro Bikolnon na nagluwas kan 2010 sagkod 2011. 

Ipinagpublikar kan Ateneo Institute of Literary Arts and Practices (AILAP) an Oda sa Tadik (2010), an saiyang pinakainot na libro. Laman kaini an apatnapulong (40) rawitdawit na igwang pagpalis sa Tagalog ni Kristian Cordero. Kan 2012, ipinalagdâ kan Salabay asin An Banwa: Kultura buda Artes kan Tabaco (ABKAT) an saiyang ikaduwang koleksyon nin mga rawitdawit na may titulong Lobo. Ipigbungsod ini kaiba an iba pang mga libro sa Bikolanong Unibersidad Kolehiyo kan Artes asin Letras kan Agosto 31, 2012. 

Sa ginibong Rimpos: art-literature Exhibition kan Salingoy Art Group, katampad kan mga obrang kurit ni Sylene B. Sabino an saiyang mga rawitdawit. An aktibidad ginibo sa Naga City Art Gallery sa Jesse M. Robredo Coliseum poon Mayo 4 sagkod 18, kan 2013. Nagpaluwas nin sarong libro na pinakarhay ni Eilyn Nidea laman an haralìpot na saysay dapit sa mga parakurit asin parasurat na kaayon sa aktibidad siring man an mga ladawan asin mga panurat na ipinahiling sa eksibit.

An saiyang rawitdawit na Buradol napublikar sa librong Sagurong: 100 na Kontemporanyong Rawitdawit sa Manlain-lain na Tataramon Bikol (DLSU, 2011), asin nagkapira pang mga rawitdawit sa taonan na dyornal na Burak, An Tambobong Nin Literaturang Bikolnon, asin mga literaryong polyetong Saringsing asin Rimpos.

Iniluwas niya an suru-sadiring publikasyon na Padangat, sarong koleksyon nin mga rawitdawit, sa Better Living Through Xeroxography Naga kan Hulyo 30, 2016.  

An Parasurat Bikolnon nagpublikar nin anom na na libro sa saindang Writers Series kan 2020 kaiba an mga panurat niya asin ninda Eilyn Nidea, Edwin Breva, Jr., Froy Beraña, Elbert O. Baeta, asin Irvin Sto. Tomas sa mga tataramon na Bikol Sentral, Rinconada Bikol, asin Filipino/Tagalog.

Organisasyon
Kan 2010, namuknâ an Parasurat Bikolnon kun sain si Hipolito nagin pinakainot na bise presidente kaini. Kinapotan niya an Komite sa Publikasyon asin nagin tagapakarhay kan Saringsing, an palagdaan kan organisasyon. 

Nagin kaapil man siya kan reorganisadong Kabulig-Bikol, asin kan organisasyon pangkultura na Sumaro Bikolnon kun sain siya nagin direktor kaini kan 2010-2011.

Tinugdas niya an The Writers Project bilang kasararoan nin mga estudyanteng nagsusurat sa CBSUA-Calabanga.

Mga writers workshop
Nagin fellow si Hipolito kan 12th Ateneo National Writers Workshop kan 2012 asin 58th UP National Writers Workshop kan 2019.

Kan 2014, nagin panelista si Hipolito sa TALA Poetry Workshop na ginibo sa O'Brien Library kan Unibersidad kan Ateneo de Naga, asin Saringsing Writers Workshop.. Kan parehong taon, minuknâ niya an CBSUA Writers Workshop na ginigibo taon-taon sa Calabanga, Camarines Sur.

Nag-atendir man siya sa pinakainot na Saling-Panitik Bienvenido Lumbera Translation Seminar-Workshop poon Pebrero 8-10, 2018 asin Gemino H. Abad Seminar-Workshop on Teaching Literature poon Setyembre 20-22, 2019 na parehong ginibo sa Unibersidad kan Pilipinas, Diliman, Syudad nin Quezon.

Toltolan

Mga panluwas na takod
Si Hipolito binabasa an rawitdawit na Buradol kan 2011 (You Tube)

Hipolito, Jerome
Hipolito, Jerome